Spaar water en geld met dié 6 wenke - Jou Geld | Solidariteit WêreldJou Geld | Solidariteit Wêreld
Tuis › 2016-begroting › Spaar water en geld met dié 6 wenke
Spaar water en geld met dié 6 wenke
Vrydag, Oktober 30th, 2015
Die onlangse afsny van water en beperkings het dit by baie verbruikers tuisgebring hoe 'n skaars – en duur – bron water in Suid-Afrika word, sê Berry Everitt, besturende direkteur van die Chas Everitt internasionale eiendomsgroep.
En die tekorte is veral opvallend in die somer, sê hy, dus moet huiseienaars nou alles in hulle vermoë doen om verbruik in te kort en hulle rekenings laag te hou.
Hier volg ses voorstelle van waterbesparingsdeskundiges wat daarop gemik is om jou te help om minder water te mors:
1. Gee vroeg en laat water
Stel besproeiingstelsels om jou grasperk en tuinbedding voor sonsopkoms en na sononder nat te spuit.
As die son nie vir jou water kan wedywer nie, sal meer water die grond penetreer as wat daar verdamp en jy sal minder gereeld hoef nat te gooi.
2. Moenie die oprit of patio natgooi nie
Gaan jou sproeiers gereeld na om te verseker dat hulle behoorlik werk en water sproei waar jy dit wil hê.
Sproeierkoppe wat op rigting ingestel is, sal verseker dat jy jou geld net op water bestee wat val op dinge wat groei.
3. Installeer reënsensors.
Hierdie sensors is beskikbaar by goeie hardewarewinkels en verskaffers van besproeiingstoerusting, en sal 'n besproeiingstelsel se stellings oorheers sodat jy nie Moeder Natuur se werk verdubbel nie.
4. Spaar reënwater
Een van die beste maniere om waterverbruik buite te beperk, is om waterdromme of –tenks onder jou aflooppype te sit om reënwater van jou dak af op te vang. Jy kan die water gebruik om gieters of emmers vol te maak en plekke nat te gooi waar jou sproeierstelsel nie bykom nie.
As jy die tenks op platforms installeer, kan jy dalk genoeg druk vir 'n tuinslang genereer.
5. Moenie druk-apparaat gebruik om mee te was nie
Gebruik 'n hark, besem of blaarstofsuier om jou grasperk of oprit skoon te vee, en 'n emmer en spons om jou kar te was.
6. Hou dop vir lekkasies
Herstel enige druppende krane dadelik en gaan gereeld na vir verborge lekkasies deur al jou krane binne en buite (insluitende die watertoevoer na die toilet) toe te draai en dan te kyk of jou watermeter nog draai. Indien wel, roep 'n deskundige se hulp in om so gou as moontlik na die probleem om te sien, want self 'n klein lekkasie kan jou honderde rande in 'n jaar kos.